Avdo Humo

**Avdo Humo** (1914 – 24. januar 1983) bio je društveno-politički radnik SFR Jugoslavije i SR Bosne i Hercegovine i narodni heroj Jugoslavije.

## Biografija 
Rođen je u Mostaru 1914. Osnovnu školu završio je u rodnom mjestu. Gimnaziju je pohađao u Mostaru, a zbog isključenja nastavio i završio u Bihaću. U Beogradu je diplomirao na 
Filozofskom fakultetu, studij svjetske i jugoslavenske književnosti. Član SKOJ-a je bio od 1934, a Komunističke partije Jugoslavije od 1935. godine. Humo je jedan od istaknutijih aktivista KPJ pred Drugi svetski rat. Organizovao je studente iz Bosne i Hercegovine u omladinsko društvo "Petar Kočić" i u sekciju "Neretva".

Godine 1940. izabran je u Pokrajinski komitet KPJ za BiH. Kao član PK KPJ i GŠ NOP-a za BiH deluje 1941. godine u Hercegovini na organizovanju oružane borbe. Po zadatku prelazi u Sarajevo i organizuje ilagalni rad gdje djeluje pod  konspirativnim imenom "Kulturni". Bio je jedan od organizatora održavanja, vjećnik i član ZAVNOBiH-a od Prvog zasjedanja, član Predsedništva i potpredsjednik ZAVNOBiH-a i član Oblasne narodnooslobodilačke skupštine za Hercegovinu. Biran je za vjećnika AVNOJ-a. Godine 1943. bio je jedan od pokretača lista Oslobođenje. Bio je član jugoslovenske delegacije na mirovnoj konferenciji u Parizu 1946. godine.

## Funkcije 
* organizacioni sekretar Pokrajinskog komiteta KPJ za BiH od 1946. do 1948. godine
* član Politbiroa i Izvršnog komiteta Saveza komunista BiH
* član Centralnog komiteta SKJ od Petog do Osmog kongresa SKJ
* predsjednik Komisije Predsjedništva SKJ za kulturu
* član Glavnog odbora SUBNOR-a Jugoslavije
* član Savjeta federacije
* ministar i potpredsjednik Vlade NR BIH od 1945. do 1948. godine
* predsjednik Izvršnog veća Narodne skupštine NR BiH od 1953. do 1956. godine
* državni sekretar za finansije FNRJ od 1956. do 1958. godine
* potpredsjednik Saveznog vijeća Savezne skupštine SFRJ
* predsjednik Savezne komisije za nuklearnu energiju
* predsjednik Saveznog savjeta za koordinaciju naučnih djelatnosti
* republički i savezni poslanik od 1945. do 1963. god.

Bio je general-major JNA u rezervi. Njegova supruga Olga, bila je kćerka ministra inostranih poslova Kraljevine Jugoslavije Momčila Ninčića. Njegov stric Hamza bio je poznati bosanskohercegovački pisac. Nosilac je Partizanske spomenice 1941. i ostalih jugoslovenskih odlikovanja. Ordenom narodnog heroja Jugoslavije odlikovan je 27. 11. 1953. godine.

Početkom 70-ih godina založio se za demokratizaciju socijalističkog društva uvođenje višepartijskog sistema, čime se razišao sa politikom SKJ i razriješen svih dužnosti.

Umro je 24. januara 1983. u Opatiji. Sahranjen je u Aleji zaslužnih građana na Novom groblju u Beogradu.

## Djela 
* Svetozar Marković, Beograd 1975;
* Godine iskušenja i podviga, Beograd 1977;
* Moja generacija, Prosveta - Beograd i Svjetlost - Sarajevo, 1984; Vrijeme - Zenica, 2020. U prvom, "autobiografskom" dijelu Humo pripovijeda o prošlosti svoje porodice, uspomenama iz djetinjstva, svakodnevnom životu te širem društvenom (političkom, ali i privatnom) okruženju u kojem je živio. U drugom dijelu ne "subjektivizira naraciju" i gotovo isključivo svjedoči o političkim odnosima i procesima u kojima je sudjelovao. U knjizi je opisan momenat kada vođe jugoslovenske revolucije, skupa sa Avdom Humom i Rodoljubom Čolakovićem, prelamaju najtežu i najvažniju odluku zasjedanja AVNOJ-a o tome da će BiH biti zemlja kao i sve druge u novoj jugoslovenskoj zajednici. Raspravu je završio Josip Broz Tito historijskim riječima:

:*Bosna i Hercegovina je tokom naše borbe, zbog hrabrosti sa kojom se borila i žrtvama koje je podnijela, zaslužila da ima status federalne jednice, ravnopravne sa Srbijom i Hrvatskom.*

:Knjiga obuhvata vrijeme od Humine rane mladosti u Mostaru do jeseni 1943.

## Literatura 
* Narodni heroji Jugoslavije, „Mladost“, Beograd, 1975. godina.
* Tekst Muhameda Grebe, člana Saveta republike BiH, Enciklopedija Jugoslavije, JLZ Zagreb 1988. godina.

## Reference 
## Vanjski linkovi 
* Fuad Đidić - AVDO HUMO “MOJA GENERACIJA”
* Avdo Humo - Moja generacija

Kategorija:Nosioci Ordena narodnog heroja
Kategorija:ZAVNOBiH
Kategorija:Biografije, Mostar
Kategorija:Rođeni 1914.
Kategorija:Umrli 1983.